b'\n_START_ARTICLE_\nMartti Paalanen\n_START_PARAGRAPH_\nMartti Rafael Paalanen (11. marraskuuta 1887 Tampere \xe2\x80\x93 28. helmikuuta 1961) oli suomalainen arkkitehti ja taidemaalari._NEWLINE_Paalasen vanhemmat olivat kansakoulun opettaja Villehad Paalanen ja Anna Palinqvist. H\xc3\xa4nen veljens\xc3\xa4 oli arkkitehti Elias Paalanen. Martti Paalanen p\xc3\xa4\xc3\xa4si ylioppilaaksi 1907 ja valmistui arkkitehdiksi 1915. Paalanen opiskeli Taideteollisessa keskuskoulussa 1907\xe2\x80\x9308 ja Helsingin yliopiston piirustussalissa 1907\xe2\x80\x931908. Paalanen aloitti arkkitehtina 1918 ja taiteilijan debyyttins\xc3\xa4 h\xc3\xa4n teki 1942._NEWLINE_Paalanen oli arkkitehtitoimisto Elias ja Martti Paalasen osakkaana 1917\xe2\x80\x931923 ja sen j\xc3\xa4lkeen h\xc3\xa4nell\xc3\xa4 oli toimisto omissa nimiss\xc3\xa4\xc3\xa4n. Paalanen toimi sosiaaliministeri\xc3\xb6n arkkitehtina 1923\xe2\x80\x931928 ja valtion talojen is\xc3\xa4nn\xc3\xb6itsij\xc3\xa4n\xc3\xa4 Helsingiss\xc3\xa4 1934\xe2\x80\x931937. H\xc3\xa4n suunnitteli useita kunnalliskoti- ja koulurakennuksia eri puolille Suomea.'